ગામમાં એક જ ચર્ચા હતી મનુડી ભારે પગે છે. આમ તો વિવાહિત સ્ત્રીને સારા દિવસો રહેવા એ કંઈ ચર્ચાનો વિષય નહોતો પણ મનુડીનો ધણી રમલો મનુડીને સંતાનસુખ આપી શકે એમ નથી એવી આખા ગામને ખબર હતી. મનુડીની નજર સમક્ષ રમલાએ એને પહેલીવાર રાજીયા પાસે મોકલી એ દ્રશ્ય ફરતું હતું. અત્યાર સુધી એની પીઠ પાછળ થતી ગુસપુસ તો અેણે સાંભળી ન હતી પણ આ દેવલીએ તો આજે હદ જ કરી નાંખી. એકાએક મનુડીના વિચારો થંભી ગયા સામેથી દેવલીનો ધણી રાજીયો આવતો હતો.